Te Mafee Tɛŋŋ Makpee Tsakemɔi ni Baa Be ni Midaa lɛ Anaa? | Saji ni Oblahii kɛ Oblayei Biɔ\n“Kɛ́ oshɛ yeiaŋ lɛ, onáaa shihilɛ lɛ mlɛo. Ewaa mɔ he, ofiteɔ ohe, ni oyiŋ feɔ bo enyɔɔnyɔ—kɛ́ makɛɛ lɛ, etamɔ nɔ fɛɛ nɔ eyaaa lɛ jogbaŋŋ!”—Oksana.\n“Mimii shɛ mihe waa, shi no sɛɛ nɔŋŋ lɛ miwerɛ ho mihe. Mileee akɛ nakai mɛi ni shɛɔ hiiaŋ lɛ fɛɛ nuɔ he amɛhãa, shi nakai ji bɔ ni minu he.”—Brian.\nKɛ́ mɔ ko shɛ hiiaŋ loo yeiaŋ lɛ, ebafeɔ tamɔ ota shiishɔ ko mli—eyɛ miishɛɛ ni nakai beiaŋ nɔŋŋ hu lɛ, eyɛ tsuifāa! Te obaafee tɛŋŋ okpee nakai tsakemɔi lɛ anaa?\nKɛ́ akɛɛ mɔ ko eshɛ hiiaŋ loo yeiaŋ lɛ, mɛni no tsɔɔ?\nKɛ́ oshɛ hiiaŋ loo yeiaŋ lɛ, ogbɔmɔtso kɛ ohenumɔi tsakeɔ oyayaayai, ni tsɔɔ akɛ oofo mli kɛmiijɛ gbekɛ kɛbatsɔ onukpa. Yɛ be nɛɛ mli lɛ, tsakemɔi ni baa ogbɔmɔtsoŋ kɛ ohenumɔi amli lɛ saa bo kɛhã hɔŋɔɔ kɛ bi fɔmɔ.\nShi no etsɔɔɔ akɛ ofee klalo akɛ obaatsɔ papa loo mami. Moŋ lɛ, nɛkɛ be nɛɛ tsɔɔ akɛ ojeee gbekɛ dɔŋŋ—eji anɔkwa sane ko ni hãa mɔ mii shɛɔ ehe ni kɛ̃lɛ ehāa mɔ werɛ hoɔ ehe hu.\nSanebimɔ: Te afii nɛɛ amli nɔ ni obaakɛɛ akɛ kɛ́ mɔ ko shɛ lɛ belɛ eshɛ hiiaŋ loo yeiaŋ?\nHetoo: Ebaanyɛ eba yɛ afii srɔtoi nɛɛ fɛɛ eko mli.\nEnɛ tsɔɔ akɛ ehe ehiaaa ni ohao ohe kɛ́ oye afii nyɔŋma kɛ ejwɛ kɛyaa ni onako tsakemɔi nɛɛ—loo kɛ́ oyeko afii nyɔŋma shi ona tsakemɔi nɛɛ. Bo diɛŋtsɛ onyɛŋ okudɔ be ni tsakemɔi nɛɛ kɛbaa lɛ.\nTaakɛ eji yɛ shiishɔ gbɛfaŋ lɛ, kɛ́ gbekɛ ji bo ni ooshɛ hiiaŋ loo yeiaŋ lɛ, eyɛ miishɛɛ ni nakai beiaŋ nɔŋŋ hu lɛ, eyɛ tsuifãa—shi obaanyɛ okpee naagbai ni baa yɛ nɛkɛ bei nɛɛ amli lɛ anaa\nTsakemɔ ni yɔɔ faŋŋ ni baa kɛ́ shɛ be nɛɛ ji bɔ ni odaa ohãa lɛ. Naagba lɛ ji akɛ ogbɔmɔtso lɛ henii lɛ fɛɛ edaaa shi kome. No hewɔ lɛ, kaahã egba onaa kɛ́ ona akɛ onyiɛmɔ etsake. Ná nɔmimaa akɛ yɛ be ni sa mli lɛ, nibii baaŋmɛ pɛpɛɛpɛ.\nTsakemɔi krokomɛi hu baa yɛ bei nɛɛ mli.\nTsakemɔi yɛ gbekɛbii hii agbɛfaŋ:\nOgbɛɛ kɛ odɔrɔ daa\nTswɛi baa oŋaashi, oshishi, kɛ ohiɛ\nOgbɛɛ teɔ shi kplakpla, ni bei komɛi lɛ be ni je baatsɛre lɛ ohe efɔ\nTsakemɔi yɛ gbekɛbii yei agbɛfaŋ:\nTswɛi baa oŋaashi kɛ oshishi\nOfeɔ yei anii, no ji obaana lá yɛ oshishi\nTsakemɔi yɛ gbekɛbii hii kɛ yei fɛɛ ahe:\nLatsaa kɛ muawai hãa sɛŋt ni ehiii baa ohe.\nNɔ ni baawa bo: Kɛ́ ofɔɔ ohe juu kɛ samala, ni okɛ nibii ni akɛgbeɔ sɛŋt kpaa ohe lɛ, ehāŋ ohe aje fu.\nMuawai ni futuɔ fɔ ni yɔɔ ogbɔmɔtso lɛ mli lɛ hãa pinpols baa ohiɛ.\nNɔ ni baawa bo: Eyɛ mli akɛ pinpols kudɔmɔ wa moŋ, shi kɛ́ ofɔɔ ohiɛ fɔmɔ ni okɛ mu kpaa ohiɛ lɛ, ebaaye ebua.\nHenumɔi ni kɛ gbɔmɔtsoŋ tsakemɔi nɛɛ baa yɛ bei nɛɛ mli lɛ baanyɛ aná onifeemɔi anɔ hewalɛ waa diɛŋtsɛ. Ebaanyɛ ehã omli afu loo omii ashɛ ohe be komɛi.\n“Oyɛ miishɛɛ ŋmɛnɛ kɛkɛ nɔŋŋ lɛ owerɛ eho ohe. Omli baanyɛ afu kɛkɛ lɛ etsɛɛɛ nɔŋŋ, oyahɔ tsu mli oofo.”—Oksana.\nGbekɛbii hii kɛ yei ni shɛɔ hiiaŋ loo yeiaŋ lɛ ateŋ babaoo hiɛ hiɔ amɛhe nɔ tsɔ fe, nine ookɛɛ mɔ fɛɛ mɔ kwraa miikpa amɛ shi. Ni akɛni ogbɔmɔtso hu miitsake oyayaayai hewɔ lɛ, ehãa mɛi ajwɛŋmɔ baa onɔ!\n“Be ni mishɛ yeiaŋ lɛ, mijeɔ gbɛ mifeɔ minii tamɔ anihaolɔ, ni miwoɔ shɛt wuji. Eyɛ mli akɛ miná mile nɔ hewɔ ni minaa tsakemɔi yɛ migbɔmɔtsoŋ lɛ moŋ, shi eŋɔɔɔ minaa kwraa, ni efeɔ mi hiɛgbele hu. Minu he akɛ, jeee nakai esa akɛ eba lɛ.”—Janice.\nEkolɛ, tsakemɔ kple ni okɛbaakpe ji bɔ ni esa akɛ obu yei aloo hii ohã.\n“Kulɛ misusuɔ akɛ oblahii fɛɛ ahe yɛ mlila, shi mijie nakai susumɔ lɛ yɛ mijwɛŋmɔŋ. Mibayɔse akɛ amɛteaŋ mɛi komɛi ahe yɛ miishɛɛ, ni abaanyɛ akɛ amɛ abɔ, ni no hã mina akɛ tɔ̃mɔ bɛ he akɛ maná suɔmɔ mahã mɔ ko. Anɔkwa, be fɛɛ be kɛ́ wɔmiigba sane lɛ, nɔ ni jeɔ kpo titri yɛ mli ji ‘mɔ nɛ miisumɔ mɔ nɛ’.”—Oblayoo ko ni atsɛɔ lɛ Alexis.\nKɛ́ henumɔŋ tsakemɔi nɛɛ bɔi baa lɛ, gbekɛbii hii komɛi náa suɔmɔ amɛhãa hii, ni ebaa lɛ nakai yɛ yei komɛi hu agbɛfaŋ. Kɛ́ oná nakai henumɔ lɛ, kaamu sane naa akɛ oofee supi. Bei babaoo lɛ, kɛ́ be shwie mli lɛ henumɔi nɛɛ tsakeɔ.\n“Akɛni mikɛ mihe bɔi hii krokomɛi lɛ ahe too hewɔ lɛ, mibaná suɔmɔ mihã amɛ. Shi sɛɛ mli be ni be shwie mli lɛ, mibaná suɔmɔ mihã yei. Bei amli ni minuɔ he akɛ miifee supi lɛ eho.”—Alan.\nBɔɔ mɔdɛŋ ni oná jwɛŋmɔ kpakpa. Anɔkwa, eji gbɔmɔtsoŋ kɛ henumɔŋ tsakemɔi ni he hiaa waa ni sa akɛ otsɔ mli. Obaanyɛ ojwɛŋ lalatsɛ David wiemɔi nɛɛ anɔ, ni ebaawo bo hewalɛ. Ekɛɛ akɛ: “Bɔ ni atsɔ afee mi lɛ yɛ gbeyei kɛ naakpɛɛ.”—Lala 139:14.\nOkɛ ohe akato mɛi krokomɛi ahe, okɛ ojwɛŋmɔ akama bɔ ni ogbɔmɔtso yɔɔ lɛ nɔ tuutu. Biblia lɛ kɛɔ akɛ: “Gbɔmɔ lɛ ekwɛɔ kponɔgbɛ nii, shi Yehowa lɛ tsui ekwɛɔ.”—1 Samuel 16:7.\nGbɔlemɔ okpɔiaŋ, ni ojɔɔ ohe bɔ ni sa. Kɛ́ oná wɔ ni sa lɛ, omli fuŋ mramra, etɔŋ bo pii, ni owerɛ hoŋ ohe be ni ote shi lɛ.\nJeee susumɔi ni ejaaa ni onáa yɛ ohe lɛ fɛɛ nɔ esa akɛ okpɛlɛ. Ani lɛɛlɛŋ akɛ mɛi fɛɛ etsuu amɛhiŋmɛi amɛshwie onɔ? Kɛ́ awie tsakemɔi ni onaa yɛ ogbɔmɔtso lɛ he lɛ he po lɛ, kaahã egba onaa. Biblia lɛ kɛɔ akɛ: “Kaadi gbɔmɛi anaa wiemɔi fɛɛ asɛɛ.”—Jajelɔ 7:21, Ga Biblia hee.\nBɔɔ mɔdɛŋ ni oye bɔlɛnamɔ henumɔi ni onaa lɛ nɔ koni okaná bɔlɛ. Biblia lɛ kɛɛ: ‘Joo bɔlɛnamɔ jeŋba sha naa foi! . . . “Mɔ fɛɛ mɔ ni yaa nɔ ekɛ ehe woɔ bɔlɛnamɔ jeŋba sha mli lɛ, eefee esha eeshi lɛ diɛŋtsɛ egbɔmɔtso lɛ.”—1 Korintobii 6:18.\nOkɛ ofɔlɔi loo onukpa ko ni oheɔ lɛ oyeɔ lɛ agba he sane. Eji anɔkwale akɛ enɛ feemɔ baawa fioo kɛhã bo. Kɛ̃lɛ yelikɛbuamɔ ni onine baashɛ nɔ lɛ baahã omii shɛ ohe waa.—Abɛi 17:17.\nSane lɛ nɔŋŋ ji: Hiiaŋ loo yeiaŋ hiɛ lɛ diɛŋtsɛ enaagbai. Be nɛɛ hu hãa onáa hegbɛi krɛdɛɛ kɛdaa—jeee ogbɔmɔtso lɛ kɛkɛ shi moŋ ojwɛŋmɔŋ, ohenumɔŋ kɛ okɛ Nyɔŋmɔ teŋ wekukpaa hu.—1 Samuel 2:26.\nTe Obaafee Tɛŋŋ Okpee Tsakemɔi ni Baa Be ni Odaa lɛ Anaa?